Alkoholfri uddannelsesstart, alkoholfrie studieture og alkoholfrie arrangementer. Det er nogle af de anbefalinger, som Sundhedsstyrelsen har sendt rundt til landets ungdomsuddannelser. - Vi kommer ikke i mål med det alene. Forældrene skal snakke med de unge derhjemme, så de unge ikke drikker i samme omfang, inden de kommer til os. Der er sikkert mange forældre, som vil tænke 'jamen, det gjorde vi, da vi var unge'. Der er mange ting, jeg har gjort som ung, som jeg ikke nødvendigvis tænker, mine børn skal gøre, lyder det fra direktøren på Aalborg Handelsskole, Rikke Christoffersen. Ud over at forældrene skal på banen, skal både grundskoler og efterskoler være med til at skabe en anden kultur, mener Rikke Christoffersen. Sundhedsstyrelsens anbefalinger er dog ikke nye for Aalborg Handelsskole. Her har de længe arbejdet med at mindske alkoholindtaget hos eleverne. - Det er lidt gammel vin på nye flasker hos os. Vi synes jo, det er vigtigt, at de unge har mulighed for at møde op i et miljø, hvor man kan lære nye kammerater at kende på en stille og rolig måde - uden alkohol, siger Rikke Christoffersen. Sundhedsstyrelsen anbefaler blandt andet, at der holdes alkoholfrie fester frem til oktober efter studiestarten. Og sådan kommer det til at være på Aalborg Handelsskole. - Jeg synes, det er fint, som det er nu. Der er ikke nogen grund til at ændre noget, siger Mikkel Lind, der går i 1.B på Aalborg Handelsskole. - Det er jo en del af kulturen, at vi drikker sammen, så det er nederen, hvis de vil fjerne det, tilføjer hans klassekammerat Lucas Lenskjold. -  Vores unge er verdensmestre i at drikke, og det vil vi gerne være med til at arbejde for, at det ændrer sig, siger Rikke Christoffersen, som mener, at det vil hjælpe den andel af eleverne, som faktisk ikke synes, det er fedt at drikke sig i hegnet. - Der er mange, som udadtil siger, at det er fedt at feste med alkohol, men som egentligt hellere vil være foruden. Det er meget rart at vide, at det her er rammen, det bliver et frirum, lyder det fra direktøren. Kan I mærke, at skolen gør noget for at opfordre jer til at drikke mindre? - Der er flere sportsaktiviteter, end der er gymnasiefester, siger Lucas Lenskjold. - Men der (til sportsaktiviteterne, red.) drikker vi jo også, indskyder Mikkel Lind, som dog også nævner, at der er alkoholfrie drinks til festerne, så der er mulighed for at feste uden at indtage alkohol.

Referat:
På Aalborg Handelsskole og Aalborg Handelsgymnasium hilser de Sundhedsstyrelsens anbefalinger til ungdomsuddannelserne velkommen. Men indsatsen kan ikke stå alene.